E deroù ar bloavezhioù 1980 en em gavas enket greanterezh ar feilhañs gall : 80% eus priz-koust pep kenderchad a yae gant al labour, ar pezh a oa kalz keroch eget er broioù estren ; marchadmatoch a-galz e oa ar pezhioù feilhañs a veze enporzhiet a-vil-vern eus Portugal pe eus Azia. Brudet e oa barregezh feilhañserezhioù Bro-Chall er bed a-bezh, setu e vevjont diwar ar vrud-se ha diwar an hengoun, gant stiloù ha binvioù na genglotent mui nag ouzh lezennoù nevez ar chenwerzh nag ouzh blizidigezh an dud. E 1983, e Bro-Chall, e tigreskas niver an implijidi eus 16xa0000 da 3xa0500 hepken. E Breizh ivez e oa ar marchad war ziskar, evit an hevelep abegoù : ne ouie ket an dud diforchañ pezhioù fardet ha livet gant an dorn diouzh reoù greantel dibunet a-steudadoù bras ; nebeutoch a werzhioù neuze, ha muioch a staliadoù.